Avainsanat

Tiivistelmä



Avainsanat

1 Taloudellinen ja sosiaalinen yhteenkuuluvuus - Aluetukitoimet - Kansallisten toimien saama yhteisön tuki - Yhteisön kansallisille toimille myöntämien varojen pidättäminen tai vähentäminen - Jäsenyysvelvoitteiden noudattamatta jättämistä koskevasta menettelystä erillinen ja riippumaton pidättämis- ja vähentämismenettely

(EY:n perustamissopimuksen 169 artikla; neuvoston asetuksen (ETY) N:o 4253/88 24 artikla)

2 Muutoksenhaku - Valitusperusteet - Tosiseikkojen virheellinen arviointi - Tutkimatta jättäminen - Kanteen hylkääminen - Tosiseikkojen oikeudellinen määrittely - Tutkittavaksi ottaminen

(EY:n perustamissopimuksen 168 a artikla; EY:n tuomioistuimen perussäännön 51 artiklan ensimmäinen kohta)

Tiivistelmä

3 Perustamissopimuksen 169 artiklassa tarkoitetulla menettelyllä pyritään toteamaan jäsenvaltion yhteisön oikeuden vastainen toiminta ja lopettamaan se, kun taas rakennerahastojen toiminnan yhteensovittamista toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa koskevan asetuksen (ETY) N:o 4253/88 24 artiklassa tarkoitetun menettelyn tarkoitus on antaa komissiolle valta pidättää tai vähentää yhteisön myöntämiä varoja, jos asianomainen jäsenvaltio on menetellyt sääntöjenvastaisesti ja erityisesti jos se muuttaa huomattavasti ohjelman täytäntöönpanon tai tukitoimen luonnetta tai edellytyksiä pyytämättä siihen komissiolta hyväksyntää.

Ryhtyminen perustamissopimuksen 169 artiklan mukaiseen jäsenyysvelvoitteiden noudattamatta jättämistä koskevaan menettelyyn tai tällaisen noudattamatta jättämisen toteaminen yhteisöjen tuomioistuimessa eivät tarkoita automaattisesti sitä, että yhteisön myöntämät varat pidätettäisiin tai niitä vähennettäisiin. Komission on tehtävä varojen pidättämisestä tai vähentämisestä päätös, jolloin on toki otettava huomioon perustamissopimuksen 169 artiklan mukainen jäsenyysvelvoitteiden noudattamatta jättämistä koskeva menettely tai tämän noudattamatta jättämisen toteaminen yhteisöjen tuomioistuimessa.

Päinvastoin kuin perustamissopimuksen 169 artiklan mukaiseen menettelyyn ryhtyminen, päätös yhteisön myöntämien varojen pidättämisestä tai vähentämisestä on päätöksen saajalle vastainen päätös, josta voidaan nostaa kanne yhteisöjen tuomioistuimessa.

Asetuksen (ETY) N:o 4253/88 24 artiklan nojalla tehty päätös ei siis liity jäsenyysvelvoitteiden noudattamatta jättämistä koskevaan menettelyyn ryhtymiseen tai sen toteamiseen tai tällaisesta menettelystä luopumiseen. Nämä kaksi menettelyä eivät ole riippuvaisia toisistaan, niillä on eri päämäärä, ja niitä säännellään eri säännöksissä.

Näin ollen se, että komissio on päättänyt olla ryhtymättä perustamissopimuksen 169 artiklan mukaiseen menettelyyn, ei sisällä välillisesti asetuksen (ETY) N:o 4253/88 24 artiklan mukaista päätöstä.

4 EY:n perustamissopimuksen 168 a artiklan mukaan valitus on rajoitettu koskemaan vain oikeuskysymyksiä, ja tätä rajoittamista tarkennetaan EY:n tuomioistuimen perussäännön 51 artiklan ensimmäisessä kohdassa. Valitus voi perustua ainoastaan perusteisiin, jotka koskevat oikeussääntöjen rikkomista, eikä se voi perustua tosiseikkojen arviointiin, ja se voidaan näin ollen ottaa tutkittavaksi ainoastaan niiltä osin kuin valituksessa väitetään, että ensimmäisen oikeusasteen tuomioistuin on antanut ratkaisunsa niiden oikeussääntöjen vastaisesti, joiden noudattamista sen on valvottava, jolloin virhe voisi johtua tosiseikkojen virheellisestä määrittelystä.